กรมชลประทาน เฝ้าระวังพื้นที่ภาคใต้จะมีฝนตกหนักบางพื้นที่ ช่วงวันที่ 15-19 ก.พ. นี้
นาย ธเนศ สมบูรณ์ ผู้อำนวยการสำนักบริหารจัดการน้ำและอุทกวิทยา เปิดเผยหลังเป็นประธานการประชุมคณะอนุกรรมการติดตามและวิเคราะห์แนวโน้มสถานการณ์น้ำ ว่า สถานการณ์น้ำในอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกัน 56,026 ล้าน ลบ.ม. คิดเป็นร้อยละ 73 ของความจุอ่างฯ ภาพรวมปริมาณน้ำต้นทุนอยู่ในเกณฑ์ดี จนถึงขณะนี้มีการจัดสรรน้ำในช่วงแล้งนี้ ทั้งประเทศไปแล้ว 13,359 ล้าน ลบ.ม. หรือคิดเป็นร้อยละ 49 ของแผนฯ เฉพาะลุ่มเจ้าพระยามีการจัดสรรน้ำไปแล้ว 4,523 ล้าน ลบ.ม. ขณะที่ทั้งประเทศมีการเพาะปลูกไปแล้ว 8.74 ล้านไร่ เฉพาะลุ่มน้ำเจ้าพระยามีการเพาะปลูกไปแล้วประมาณ 6 ล้านไร่ สำหรับพื้นที่ลุ่มต่ำให้มีการจัดระเบียบการเพาะปลูก และเก็บเกี่ยวให้ทันตามแผนที่กำหนดไว้ สำหรับค่าความเค็มในแม่น้ำสายหลัก 4 สาย ได้แก่ แม่น้ำเจ้าพระยา แม่น้ำบางปะกง แม่น้ำท่าจีน แม่น้ำแม่กลอง ภาพรวมสถานการณ์ค่าความเค็มยังอยู่ในเกณฑ์ปกตินอกจากนี้ กรมอุตุนิยมวิทยาคาดการณ์ว่า ในช่วงวันที่ 15-19 ก.พ. นี้ ลมตะวันออกและลมตะวันออกเฉียงใต้ที่พัดปกคลุมอ่าวไทย ภาคใต้และทะเลอันดามันจะมีกำลังแรงขึ้น ทำให้ภาคใต้มีฝนตกเพิ่มขึ้นในบางพื้นที่ สำหรับในช่วงเดือนมิถุนายน-กรกฎาคมที่จะถึงนี้อาจจะเกิดภาวะฝนทิ้งช่วง กรมชลประทานได้กำชับให้สำนักงานชลประทานในพื้นที่เก็บกักน้ำไว้ในแหล่งน้ำทั่วประเทศ เพื่อรับมือภาวะฝนทิ้งช่วง พร้อมกันนี้ให้ทางสำนักเครื่องจักรกล และสำนักงานชลประทานในพื้นที่ ติดตั้งเครื่องมือ เครื่องจักร เครื่องสูบน้ำ ช่วยเหลือเกษตรกรในพื้นที่ จัดสรรน้ำเพื่อการอุปโภคบริโภค ลดการขาดแคลนน้ำและบรรเทาความเดือดร้อน ที่สำคัญให้บูรณาการร่วมกับหน่วยงานที่เกี่ยวข้อง ประชาสัมพันธ์สร้างการรับรู้ถึงสถานการณ์น้ำและแผนการบริหารจัดการน้ำในพื้นที่ให้ประชาชนรับทราบอย่างต่อเนื่อง เพื่อลดผลกระทบที่จะเกิดกับประชาชนให้ได้มากที่สุด